18.3.2004. a püüti Valgamaal, Soontaga ja Jõgeveste vahel, silmusesse kinni 10-kuune ilveslaps Juku, kes kohe uurijate lemmikuks sai. Tragi ilvesepoja oma ala otsingutele elati kaasa peaaegu vanemliku huviga. Kuna metsas levib raadiosignaal 2 km kaugusele ja lennukilt paraneb vastuvõtt vaid topelt, ei teatud hommikul, kas Juku oli veel levis. 6 nädalaga läbis ta 150 km. 12. aprillil kadus ta 3 päevaks ning ületas selle ajaga 15 km. Juku liikus põhja suunas, kuid käis uudistamas ka Võrtsjärve kaldal. 25. aprillil jõudis Juku Emajõe kaldale Puhja kandis, Rekul, ja ujus Alam-Pedja kaitsealale. Ilma metskitsedeta ega jänesteta märgala ei paelunud teda. 28. aprillil ujus ta tagasi ja 3. mail uuesti Alam-Pedjale, kus liikus piki jõekallast, kuni 6. mail oli signaal kadunud. Ilma autoteedeta kaitsealal oli ilvese peilimine raske, ka mootorpaadiga sõites jäi igas suunas rohkesti üle 2 km suuruseid alasid. Seal polnud teisi ilveseid ega loodetavasti kütte Jukut ohustamas, kuid hunte küll.